ΓΡΑΠΤΗ ΕΡΩΤΗΣΗ E-1661/97 υποβολή: Αλέξανδρος Αλαβάνος (GUE/NGL) προς την Επιτροπή (14 Μαΐου 1997)

Θέμα: Ενίσχυση των μικρών εθνικών παραγωγών κινηματογράφου και τηλεόρασης στην Ευρωπαϊκή Ένωση

Μέσα από το πρόγραμμα MEDIA 1 η Ευρωπαϊκή Ένωση είχε την πολιτική βούληση να ενισχύσει τον ευρωπαϊκό κινηματογράφο, και στο πλαίσιο αυτό ανέπτυξε πρωτοβουλίες για τη στήριξη των κινηματογράφων των μικρών χωρών της Ευρωπαϊκής Ένωσης (πρωτοβουλία SCALE). Με την κατάργηση όμως του MEDIA 1 (Δεκέμβριος 1995) καταργήθηκαν όλα εκείνα τα προγράμματα που ευνοούσαν τις μικρές εθνικές κινηματογραφίες ενώ η υλοποίηση του MEDIA 2 δεν προβλέπει, δυστυχώς, ανάλογες πρωτοβουλίες και από τα τρία προγράμματα που περιέχει (ανάπτυξη των κινηματογραφικών σχεδίων, εκπαίδευση και διανομή) επωφελούνται σχεδόν αποκλειστικά οι παραγωγές κινηματογράφου και τηλεόρασης των μεγάλων κρατών μελών της Ένωσης. Το συμπέρασμα είναι ότι στην Ευρωπαϊκή Ένωση κυριαρχεί η κινηματογραφική πολιτική δύο ταχυτήτων και οι μικρές εθνικές κινηματογραφίες βρίσκονται στο περιθώριο με προοπτικό κίνδυνο την τέλεια συρρίκνωσή τους.

Ερωτάται η Επιτροπή πώς εκφράζει την πολιτική της βούληση για τη στήριξη των μικρών κινηματογραφιών της Ευρωπαϊκής Ένωσης, ποιές είναι οι ενέργειες που αναπτύσσει για την ενίσχυσή τους, πρόκειται να αναπτύξει παράλληλα προγράμματα - χωρίς να περιμένει την εκπνοή του MEDIA 2 - για να σωθεί ο κινηματογράφος των μικρών χωρών της Ένωσης, που αποτελεί σημαντικό τμήμα της πολιτισμικής παράδοσης της Ευρωπαϊκής Ένωσης και συμβάλλει στην πολιτιστική της ολοκλήρωση;

Απάντηση του κ. Oreja εξ ονόματος της Επιτροπής (23 Ιουνίου 1997)

Η νέα στροφή του προγράμματος MEDIA II σε τρεις άξονες προτεραιότητας είναι απόρροια μιας σειράς διαβουλεύσεων τις οποίες διεξάγει η Επιτροπή με τους επαγγελματίες του κλάδου, ιδίως στα πλαίσια της αποστολής αξιολόγησης του MEDIA Ι και των εργασιών της Ευρωπαϊκής Διάσκεψης του οπτικοακουστικού τομέα του Ιουνίου 1994. Οι ενισχύσεις για την ανάπτυξη, οι ενισχύσεις για τη διανομή και την κατάρτιση προσδιορίστηκαν ως οι άξονες προτεραιότητας που δίνουν μια κινητήρια ώθηση στις δομές της αγοράς. Εξάλλου, επρόκειτο να γίνει εξορθολογισμός του μέσου και να εφαρμοστεί ένα περισσότερο στοχοθετημένο πρόγραμμα, ώστε να αποφευχθούν στο MEDIA II οι προχειρότητες που επικρίθηκαν στο MEDIA I.

Ο αναπροσανατολισμός αυτός του προγράμματος δεν επηρεάζει σε καμιά περίπτωση την πολιτική ενίσχυσης της Επιτροπής προς τους «μικρούς κινηματογράφους». Αντίθετα, η θετική διάκριση εφαρμόζεται συστηματικά στη διαχείριση των προσκλήσεων υποβολής προσφορών οι οποίες δημοσιεύονται από την Επιτροπή.

Έτσι, δίνεται ιδιαίτερη προσοχή στις χώρες με μικρή ικανότητα οπτικοακουστικής παραγωγής και στην περιορισμένη γεωγραφική ή γλωσσική περιοχή, σύμφωνα με τους όρους των δύο αποφάσεων που εγκρίθηκαν από το Συμβούλιο.

Στο πλαίσιο της ενίσχυσης ανάπτυξης, το 25% κατά μέσον όρο των σχεδίων προέρχονται από τις χώρες με μικρή ικανότητα οπτικοακουστικής παραγωγής, αλλά το 30% του συνολικού ποσού του κονδυλίου του προϋπολογισμού χορηγούνται στα επιλέξιμα σχέδια.

Στο πλαίσιο της ενίσχυσης στην κατάρτιση, πρέπει να υπογραμμισθεί ότι η προέλευση ή η θέση των σχεδίων δεν απηχεί τη συμμετοχή των περιφερειών ή κρατών στο πλαίσιο των σχεδίων αυτών. Πράγματι, τα δίκτυα θα αποτελούνται από εταίρους προερχόμενους από το σύνολο των κρατών μελών. Έτσι, στα 32 επιλεγέντα σχέδια του 1997, συμμετέχουν 63 εταίροι που προέρχονται από τις χώρες με μικρή ικανότητα οπτικοακουστικής παραγωγής.

Εξάλλου, η προτεραιότητα στις χώρες με μικρή ικανότητα οπτικοακουστικής παραγωγής δίνεται σε δύο επίπεδα: κατά την επιλογή των σχεδίων και κατά την επιλογή των συμμετεχόντων και των σπουδαστών στα σχέδια αυτά.

Στο πλαίσιο της ενίσχυσης στη διανομή, για όλες μαζί τις προσκλήσεις υποβολής υποψηφιότητας, το 50% των σχεδίων προέρχονται από τις χώρες με μικρή ικανότητα οπτικοακουστικής παραγωγής και το 55% λαμβάνουν χρηματοδοτικές ενισχύσεις που ανέρχονται μέχρι το 34% του συνολικού ποσού του κονδυλίου «διανομής». Η ενίσχυση στη διανομή δίνεται ανάλογα με τις δαπάνες διανομής (μικρότερες στις «μικρές χώρες»), πράγμα που εξηγεί τη διαφορά μεταξύ του αριθμού των ενισχυόμενων σχεδίων και του ποσού της χορηγούμενης ενίσχυσης.